На основу чланова 58. став 1. тачка 7. Пословника Народне скупштине Републике Српске („Службени гласник Републике Српске“, број 66/20), члана 46. став (2) Закона о Радио-телевизији Републике Српске („Службени гласник Републике Српске“, број 49/06, 73/08, 42/10, 89/13 и 44/16), члана 8. Закона о министарским, владиним и другим именовањима („Службени гласник Републике Српске“, број 41/03) и Одлуке Комисије за избор и именовање Народне скупштине Републике Српске, број:02/4.01-1-011-1782/20 од 21. децембра 2020. године, Комисија за избор и именовање Народне скупштине Републике Српске расписује

**Ј А В Н И К О Н К У Р С**

**за избор једног члана Управног одбора Радио-телевизије Републике Српске из реда осталих народа**

**I - Расписује се Јавни конкурс за избор једног члана Управног одбора Радио-телевизије Републике Српске из реда осталих народа**

 Управни одбор има четири (4) члана и то по једног из реда сваког од конститутивних народа Босне и Херцеговине и из реда осталих.

**II – ОПИС ПОСЛОВА**

Управни одбор:

* доноси програмску политику радија и телевизије,
* доноси статут РТРС и друге акте предузећа,
* одлучује о располагању имовином у складу са законом и статутом,
* одлучује о улагањима за развој РТРС у складу са законом и статутом,
* усваја финансијски план и усваја годишње финансијске извјештаје и периодичне обрачуне,одобрава годишњи буџет,
* представља јавности и Народној скупштини Републике Српске годишње планове програма и финансија и извјештаје о реализацији тих планова,
* именује и разрјешава генералног директора и закључује уговор о раду са генералним директором,
* одлучује о логу радија и телевизије,
* даје сагласност на именовање носилаца највиших функција,
* одговара за повећање покривености простора Републике Српске сигналом РТРС,
* прати и контролише законитост и успјешност рада РТРС,
* стара се о обезбјеђењу услова из дозволе,
* усваја програмске планове за радио и телевизију и
* обавља друге послове утврђене законом и статутом.

**III – МАНДАТ**

 Мандат чланова Управног одбора је четири (4) године и не може се обновити.

**IV - СТАТУС**

 Актом о именовању чланови Управног одбора не заснивају радни однос.

 Чланови Управног одбора имају обавезу најмање пет (5) дана у мјесецу радити у Управном одбору. Статутом РТРС ближе се одређује начин и обим рада. За свој рад чланови Управног одбора имају право на накнаду у износу од три (3) минималне плате у Републици Српској.

**V - ОПШТИ УСЛОВИ ЗА КАНДИДАТЕ:**

1. да су држављани Босне и Херцеговине, односно држављани Републике Српске са пребивалиштем у Републици Српској,
2. да су старији од 18 година,
3. да имају општу здравствену способност,
4. да нису отпуштени из државне службе, на било којем нивоу власти у БиХ (било на нивоу државе или ентитета) као резултат дисциплинске мјере, у периоду од три године прије објављивљивања Конкурса,
5. да нису осуђивани за кривично дјело на безусловну казну затвора од најмање шест мјесеци или за кривично дјело које их чини неподобним за обављање дужности, односно да се против њих не води кривични поступак,
6. да не служе казну изречену од стране Међународног суда за бившу Југославију и да нису под оптужницом тог Суда, а да се нису повиновали налогу да се појаве пред Судом.

**VI - ПОСЕБНИ УСЛОВИ И КРИТЕРИЈУМИ ЗА КАНДИДАТЕ:**

* висока стручна спрема,
* стручно знање из дјелатности за коју се врши именовање,
* радно искуство од најмање пет година,
* познавање садржаја и начина рада органа управљања.

**VII – СУКОБ ИНТЕРЕСА**

 Кандидати не могу обављати дужност, активност или бити на положају који доводи до сукоба интереса, како је то прописано одредбама Закона о спречавању сукоба интереса у органима власти Републике Српске („Службени гласник Републике Српске“, број 73/08 и 52/14) и Закона о министарским, владиним и другим именовањима Републике Српске („Службени гласник Републике Српске“, број 41/03).

 За чланове Управног одбора не могу бити именовани:

1. носиоци функција у законодавној, извршној и судској власти, на било ком нивоу власти,
2. чланови органа политичких странака на било ком нивоу организовања,
3. запослени у РТРС, Радио-телевизији Федерације БиХ, Радио-телевизији БиХ и Корпорацији и
4. запослени у другим фирмама које обављају дјелатност радијског или телевизијског емитовања, укључујући и агенције које прикупљају РТВ таксу, чланови њихових управа или надзорних одбора или лица која обављају послове због којих би могло доћи до сукоба интереса.

**VIII - ПОТРЕБНА ДОКУМЕНТА**

 Уз пријаву на Конкурс, са адресом пребивалишта и бројем телефона кандидати су дужни доставити доказе о испуњавању општих и посебних услова:

* биографију о кретању у служби,
* увјерење о држављанству, не старије од шест мјесеци,
* извод из матичне књиге рођених, не старије од шест мјесеци,
* увјерење о општој здравственој способности, не старије од шест мјесеци,
* овјерену копију дипломе, о завршеној школској спреми (признате дипломе уколико су стечене изван територије Републике Српске и Босне и Херцеговине у складу са Законом о високом образовању („Службени гласник Републике Српске“, број 73/10, 104/11, 84/12, 108/13, 44/15 и 90/16)
* овјерену копију личне карте,
* увјерење да нису осуђивани за кривично дјело, односно да се против њих не води кривични поступак, не старије од шест мјесеци,
* потписану и од надлежног органа овјерену изјаву о испуњавању услова из тачке V став 1. подтачке 4. и 6. и тачке VII овог Конкурса,
* потврду о радном искуству.

 Са свим кандидатима који уђу у ужи избор Комисија за избор и именовање обавиће интервју, о чему ће кандидати бити благовремено обавјештени.

 Имајући увиду овлашћења омбудсмана која проистичу из члана 16. Закона о министарским, владиним и другим именовањима Републике Српске, везано за приговоре на коначна именовања, постоји потреба сталног увида у поднесена документа, те се из тог разлога документа приложена уз пријаве на Конкурс неће враћати кандидатима.

**IX – РОК ЗА ПОДНОШЕЊЕ ПРИЈАВА**

 Рок за подношење пријава је 15 дана од дана објављивања Јавног конкурса.

 Неблаговремене и непотпуне пријаве неће се узети у разматрање.

 Пријаве са потребном документацијом достављају се лично(писарница) или препоручено путем поште, на адресу:

Народна скупштина Републике Српске

* Комисија за избор и именовање, са назнаком „Пријава на конкурс - не отварати“,

Трг јасеновачких жртава број 1

78 000 Бања Лука

**X – ОБЈАВЉИВАЊЕ**

 Јавни конкурс биће објављен у дневном листу „Глас Српске“ и „Службеном гласнику Републике Српске“ као и на веб страници Народне скупштине Републике Српске [www.narodnaskupstinars.net](http://www.narodnaskupstinars.net).

 У случају да Конкурс не буде објављен истовремено, рок за подношење пријава рачунаће се од дана последњег објављивања.

Број: 02/4.01-1-011-1782-1/20 **ПРЕДСЈЕДНИК КОМИСИЈЕ**

Датум: 21. децембар 2020. године **Радован Вуковић,с.р.**